राजस्थान के एक किसान की आत्महत्या के मुद्दे पर दोषारोपण का खेल तेज हो गया। केंद्र सरकार और पुलिस ने आम आदमी पार्टी पर इसे उकसाने का आरोप लगाया। वहीं संसद में भी इस मुद्दे की गूंज सुनाई पड़ी और प्रधानमंत्री नरेंद्र मोदी ने ‘काफी गहरी’ जड़ें जमा चुके कृषि संकट का सामूहिक समाधान ढूंढने की अपील की। लोगों के सामने एक किसान के आत्महत्या करने के मुद्दे ने संकट पर ध्यान केंद्रित कर दिया। प्रधानमंत्री ने राजस्थान के दौसा के रहने वाले किसान गजेंद्र सिंह के आत्महत्या करने पर ‘दुख’ प्रकट किया। गजेंद्र ने आप की रैली के दौरान कल आत्महत्या कर ली थी, जिसे मुख्यमंत्री अरविंद केजरीवाल और अन्य ने संबोधित किया था।गृह मंत्री राजनाथ सिंह ने आप पर इसका दोष मढ़ा। उन्होंने कहा कि आप समर्थकों ने ताली बजाई और नारे लगाए और पुलिस को किसान को ऐसा करने से रोकने के लिए बात करने से रोका। दिल्ली पुलिस ने अपनी प्राथमिकी में आप के अनाम नेताओं और कार्यकर्ताओं पर सिंह को आत्महत्या के लिए उकसाने और उसे बचाने के उनके प्रयासों में सभी तरह की बाधाएं डालने का आरोप लगाया।